open-index/open-wikipedia-markdown huggingface dataset:
Esa Seppänen

**Esa Ilkka Seppänen** (2. maaliskuuta 1933 Helsinki – 12. toukokuuta 2022 Espoo) oli suomalainen tietokirjailija ja everstiluutnantti, koulutukseltaan valtiotieteiden tohtori. Sotilasuransa aikana hän toimi muun muassa presidentti Urho Kekkosen adjutanttina.

## Elämä
Seppänen valmistui Helsingin yliopistosta pääaineenaan venäjän kieli ja kirjallisuus ja poliittinen historia. 

Vuonna 1980 Seppänen siirtyi liike-elämän palvelukseen ja toimi Wärtsilässä ja Rauma-Repolassa. Noina aikoina hän hoiti suhteita neuvostoliittolaisiin kauppakumppaneihin. Tämän jälkeen hän siirtyi Finnstroin Moskovan edustuston johtoon. Hän asui Moskovassa kaikkiaan 11 vuotta.

Myöhemmin Seppänen toimi tietokirjailijana. Hänen teoksiaan ovat muun muassa *Sissisota – aikamme sota* (1971), *Adjutanttina Kekkosen linjalla* (1980) ja Venäjää käsittelevät *Kuuma elokuu 1991, musta lokakuu 1993 Moskovassa* (2000) ja *Avaran sielun anarkia* (2002). Vuonna 2004 julkaistiin Seppäsen *Miekkailija vastaan tulivuori*, joka käsittelee Urho Kekkosen ja Nikita Hruštšovin suhdetta. Kevättalvella 2009 Seppänen julkaisi kirjan *UKK:n syvä jälki: perintö vai painolasti?*.

Vuonna 2007 Seppänen väitteli tohtoriksi aiheenaan Urho Kekkosen, Leonid Brežnevin ja Aleksei Kosyginin suhteet. Saman vuoden syksyllä väitöskirjasta ilmestyi popularisoitu versio otsikolla *Itäsuhteiden kolmiodraama: Kekkonen – Brežnev – Kosygin 1960–1980*.  

Esa Seppäsen isä oli kirjailija Unto Seppänen. 

## Julkaisuja
* *Sissisota – aikamme sota*. Helsinki: Kirjayhtymä, 1971
* *Adjutanttina Kekkosen linjalla*. Helsinki: Werner Söderström, 1982. 
* *Kuuma elokuu 1991, musta lokakuu 1993 Moskovassa: Suomalaiset vallankaappausten melskeissä*. Helsinki: Tammi, 2001. 
* *Avaran sielun anarkia: Voiko venäläisyyttä ymmärtää?* Helsinki: Tammi, 2002. 
* *Miekkailija vastaan tulivuori: Urho Kekkonen ja Nikita Hruštšev 1955–1964*. Helsinki: Tammi, 2004. 
* *Itäsuhteiden kolmiodraama: Kekkonen – Brežnev – Kosygin 1960–1980: Henkilökohtaisten suhteiden luonne, rooli ja merkitys*. Turku: Turun yliopisto, 2007. 
* *Itäsuhteiden kolmiodraama: Kekkonen – Brežnev – Kosygin 1960–1980*. Helsinki: Ajatus Kirjat, 2007. 
* *UKK:n syvä jälki: Perintö vai painolasti?* [Helsinki]: Ajatus Kirjat, 2009. 
* *Venäjä: Vanha tuttu, vaan niin vieras: Suomen naapurikuvan todet, luulot ja harhat.* Helsinki: Tammi, 2010. 
* *Idänkaupan isäntä*. Helsinki: Helsinki-kirjat, 2011. 
* *Venäjä: Myyteille kyytiä!* Helsinki: Helsinki-kirjat, 2012. 
* *Venäjä tienhaarassa*. Helsinki: Art House, 2014. 
* *Kuka Kekkonen?* Toimittanut Esa Seppänen. Helsinki: Art House, 2014. 
* *Me ja Mosso: Suomalaisten yhteiseloa Moskovassa yli kolme vuosikymmentä*. Toimite. Helsinki: Ruslania, 2016. 
* *Raavi niskaa: Löytöretki tietokirjailijan maailmaan*. Helsinki: Kustannusosakeyhtiö Avain, [2016]. 
* *Kannaksen rautainen ihme: Aikamatkalla Unto Seppäsen kanssa*. Helsinki: Gummerus, 2018. 
* *Venäjä ja minä: Näkemyksiä ja kokemuksia naapureiden sillalta*. Helsinki: Readme.fi, 2021. 

## Lähteet

## Aiheesta muualla
*Esa Seppäsen muistokirjoitus Helsingin Sanomissa
Eugene Shoemaker

**Eugene Merle Shoemaker** (28. huhtikuuta 1928 Los Angeles, Kalifornia, Yhdysvallat – 18. heinäkuuta 1997) oli yhdysvaltalainen tähtitieteilijä. Hän on planeettatutkimuksen uranuurtajia. Shoemaker on Shoemaker-Levy 9 -komeetan löytäjä yhdessä vaimonsa Carolyn Shoemakerin ja kollegansa David Levyn kanssa.

Shoemaker halusi aikanaan päästä astronautiksi Apollo-ohjelmaan mutta terveyssyistä ei onnistunut. Myöhemmin hän muun muassa etsi meteoriittikraattereita maapallolta. Eräällä tällaisella matkalla Australiassa hän kuoli auto-onnettomuudessa. Hänen ruumiinsa tuhkattiin ja laitettiin pieneen koteloon avaruusluotain Lunar Prospectorin sisään. Kun luotain iskeytyi Kuuhun, Shoemakerin tuhka levisi Kuun etelänavalle. Hän on toistaiseksi ainoa henkilö, joka on haudattu Kuuhun.

Asteroidi 2074 Shoemaker on nimetty hänen kunniakseen.

## Lähteet
Ylipappi (mormonismi)

**Ylipappi** on Myöhempien aikojen pyhien liikkeessä eräs pappeuden asteista. Ylipappi kuuluu Melkisedekin pappeuden kutsumuksiin. Ylipapin valtuutena pidetään ennen muuta hallitsemista ja paimennustyön tekemistä. Ylipapit ovat yleensä vastuussa seurakuntien ja niitä suurempien hallinnollisten yksiköiden, vaarnojen hallinnosta. Lisäksi ylipapit vastaavat seurakunnissa paimennus- eli sielunhoitotyön johtamisesta ja nuorten miesten valmentamisesta vanhimman virkaan. Myös sukututkimus- ja temppelityön johtaminen on ylipappien vastuulla.

Ylipapit on muiden MAP-kirkon pappeuksien tapaan järjestetty koorumeihin. Ylipappien koorumi ei kuitenkaan ole paikallisseurakunnan tasolla, vaan vaarnan tasolla. Vaarnan johtaja on samalla vaarnansa ylipappien johtaja. Häntä auttaa hänen työssään kaksi neuvonantajaa. Yhdessä seurakunnan piispan kanssa vaarnanjohtaja järjestää kuhunkin seurakuntaan ylipappien ryhmän.
Colón

**Colón** on espanjankielinen sukunimi, joka esiintyy myös paikannimenä ja rahayksiköiden nimenä. Latinalaisen Amerikan Colón-nimiset paikat ja rahayksiköt ovat saaneet nimensä Kristoffer Kolumbuksen () mukaan.

;Henkilöitä:

* Bartolo Colón (s. 1973), dominikaanilainen baseballpelaaja
* Carly Colón, *Carlito* (s. 1979), puertoricolainen showpainija
* Cristóbal Colón, 'Kristoffer Kolumbus', () (1451–1506), genovalaissyntyinen löytöretkeilijä
* Fernando Colón (1488–1539), espanjalainen kirjailija, taidemaalari ja kirjastonhoitaja, Kristoffer Kolumbuksen poika
* María Colón (s. 1958), kuubalainen keihäänheittäjä
* Willie Colón (1950–2026), puertoricolainen pasunisti, säveltäjä, yhtyeenjohtaja, tuottaja ja poliitikko

;paikkoja;
* Colón, kaupunki Entre Ríosissa Argentiinassa
* Colón, kaupunki Costa Ricassa
* Colón,  departementti Hondurasissa
* Colón, kaupunki Panamassa
* Colón, maakunta Panamassa
* Colón, kaupunki Venezuelassa
* Pico Cristóbal Colón, Kolumbian korkein vuori

;rahayksikköjä:
* Costa Rican colón
* El Salvadorin colón

;muita merkityksiä:
* Club Atlético Colón, argentiinalainen jalkapalloseura
* Teatro Colón, oopperatalo Buenos Airesissa Argentiinassa.
Lännen vähemmistökansallisuuksien yliopisto

**Lännen vähemmistökansallisuuksien kommunistinen yliopisto** oli Leningradissa 1922–1936 toiminut kommunistinen koulutuslaitos. Koulun tarkoituksena oli kouluttaa ei-venäläisiä puoluekaadereita Neuvostoliiton omaan käyttöön sekä ulkomaille kommunistijohtajia, jotka osaisivat koordinoida mahdollista vallankumousta ja sisällissotaa ja johtaa maata sen jälkeen. Alkuun koulu oli suunnattu lähinnä balteille ja suomalaisille, mutta sinne ruvettiin myöhemmin ottamaan opiskelijoita muistakin Euroopan maista. Koulu ei nimestään huolimatta ollut yliopistotasoa, vaikka kurssit kestivätkin pisimmillään neljä vuotta. Monet oppilaat saivatkin poliittista jatkokoulutusta Lenin-koulussa Moskovassa. 1930-luvun puolivälissä Neuvostoliitossa kiristynyt suhtautuminen vähemmistökansallisuuksiin johti laitoksen lakkauttamiseen.

Yliopiston olemassaolon aikana siellä opiskeli useita satoja suomalaisia, ja he muodostivat yli puolet kaikista oppilaista. Suomalaisista 314 ehti suorittaa täydet opinnot ja valmistua. Koulussa opiskelivat muun muassa Suomen Kommunistisen Puolueen kansanedustajat Aimo Aaltonen, Ville Pessi ja Elli Stenberg. Yrjö Sirola johti koulua kahteen otteeseen 1920-luvulla, ja Aura Kiiskinen toimi siellä opettajana.

Oppilaitoksen edeltäjinä olivat kurssit, joita järjesti Neuvostoliiton kommunistipuolueen suomalaisen järjestön keskustoimiston alainen sivistysjaos. Sitä johti aluksi Ebba Aholainen ja vuodesta 1921 Väinö Rautio. Kursseilla opettajina oli merkittäviä suomalaiskommunisteja, kuten  Leo Laukki, Jussi Lumivuokko, Kullervo Manner ja Yrjö Sirola. Vuonna 1921 Suomen Kommunistinen Puolue ehdotti suomalaisen puoluekoulun perustamista, ja se aloitti toimintansa seuraavan vuoden puolella. Siihen yhdistettiin saman vuoden aikana vastaavat virolainen ja latvialainen puoluekoulu, ja näin syntyi Lännen vähemmistökansallisuuksien yliopisto.

Lännen vähemmistökansallisuuksien kommunistisen yliopiston lisäksi Moskovassa toimi myös Idän työläisten kommunistinen yliopisto, joka tosin vastasi ennemminkin Lenin-koulua Aasian ja siirtomaiden kommunistijohtajille suunnattuna.

## Lähteet
*Arvo Tuominen: *Kremlin kellot*. Tammi, Helsinki 1956.
*Joni Krekola: *Stalinismin lyhyt kurssi: Suomalaiset Moskovan Lenin-koulussa 1926–1938*. SKS, Helsinki 2006.

### Viitteet
Ikaalisten vapaakirkko

**Ikaalisten Vapaakirkon** talon rakennutti 1800-luvun lopussa tyttärelleen Hällfors-niminen Vatulan reservikomppanian upseeri. Talo on alusta alkaen palvellut Vapaakirkon rukoushuoneena. Talon piirustukset on laatinut tamperelainen Karl Sandelin vuonna 1892. Talo sijaitsee niin kutsutun Vanhan Kauppalan tontilla numero 26 ja on eräs parhaiten säilyneistä Vanhan Kauppalan alkuperäisistä rakennuksista.
Pohjaratkaisultaan L-kirjaimen muotoinen rakennus sijaitsee tonttinsa koillisnurkassa. Rakennuksessa on kolmiopääty kaikkiin suuntiin. Rakennuksen seinät ovat vaakalaudoitetut ja ullakkovyöhykkeet pystylautdoitetut. Ikkunoiden puitejako on kuusiruutuinen ja kussakin ullakkopäädyssä on pyöröikkuna. Räystästä kannattelevat koristeelliset tukipalkit. Talon kivijalka on tehty säännöllisiksi louhituista harmaakivistä.

Rakennuksen sisäosien keskeinen tila on kirkkosali. Salin sisäkatto on taitteinen. Salin seinäpinnat on jäsennelty pilasterein. Salissa on piirustusten mukaan ollut alun perin myös lehterit, mutta nämä on purettu jossain vaiheessa pois. Samoin vanha erillinen saarnatuoli on siirretty pois. Salin eteisen katto on telttamainen. Kirkkosalin sisustus vastaa pitkälti alkuperäistä, sen sijaan sen ohessa oleva asunto-osa on modernisoitu ja seinät levytetty.

Vapaakirkon rakennus sijaitsee Ikaalisten vanhan kauppalan alueella alueen tärkeimpiin kuuluvan puistokadun, Poppelikadun varrella.

## Lähteet
Ghost in the Shell

**Ghost in the Shell** () on Masamune Shirow'n luoma manga. Se ilmestyi vuosina 1989–1991 ja sai jatko-osan *Man/Machine Interface* vuodesta 1997 alkaen.

Sarjakuvan pohjalta on tehty myös elokuvia ja televisiosarjoja:
* *[[Ghost in the Shell – aaveääni]]*
* *[[Ghost in the Shell 2: Innocence]]*
* *[[Ghost in the Shell: Stand Alone Complex]]*
* *[[Ghost in the Shell: Stand Alone Complex 2nd GIG]]*
* *[[Ghost in the Shell: Stand Alone Complex: Solid State Society]]*
* *[[Ghost in the Shell: Arise Alternative Architecture]]*
* *[[Ghost in the Shell: Arise]]*
* *[[Ghost In The Shell: The New Movie]]*

Vuonna 2017 sai ensi-iltansa näytelty elokuva, jonka pääosaa esittää Scarlett Johansson.

Mangan pohjalta on myös tehty useita videopelejä.

## Aiheesta muualla

* 
*
Vanhin (mormonismi)

**Vanhin** (engl. *elder*) on Myöhempien aikojen pyhien liikkeessä eräs pappeuden viroista. Kyseessä on Melkisedekin pappeuden alin aste. Yleensä nuoret miehet, mikäli he osoittautuvat kelvollisiksi, saavat vanhimman viran täytettyään 18 vuotta tai lähtiessään lähetystyöhön. Kirkkoon aikuisiällä liittynyt mies voi saada vanhimman arvon oltuaan kirkon jäsen vuoden ajan ja osoittauduttuaan pappeuden arvon mukaiseksi. Vanhimmalta odotetaan muiden kirkon pappeuden haltijoiden tapaan uskoa Jumalaan ja evankeliumiin, uskollisuutta kirkon toiminnassa, siveyden lain noudattamista sekä alkoholista, huumausaineista, tupakasta, kahvista ja teestä pidättäytymistä.

Opin ja liittojen mukaan vanhimman kutsumuksena on ”kastaa ja asettaa muita vanhimmiksi, papeiksi, opettajiksi ja diakoneiksi ja palvella leivän ja viinin, Kristuksen ruumiin ja veren vertauskuvien, siunaamisessa 
ja konfirmoida kirkkoon kasteessa otetut kätten päällepanon kautta tulen ja Pyhän Hengen kasteen saamiseksi, kirjoitusten mukaan ja opettaa, selittää, kehottaa, kastaa sekä valvoa kirkkoa ja vahvistaa kirkkoa kätten päällepanemisella ja Pyhän Hengen antamisella.” (20:39-43) Lisäksi vanhinten tulee johtaa kokouksia, sen mukaan kuin Pyhä Henki heitä ohjaa Jumalan käskyjen ja ilmoitusten mukaisesti (20:45). Käytännössä vanhimmat hoitavat siis seurakunnassa pyhien toimitusten toimittamista, se kastavat ja toimittavat sakramentin sekä johtavat tarvittaessa sakramenttikokouksia. Vanhimmilla on myös valtuus konfirmoida kirkon kastetut jäsenet kätten päälle panemisella. Konfirmaatiossa kastettu tulee Myöhempien aikojen pyhien Jeesuksen Kristuksen kirkon täysivaltaiseksi jäseneksi ja hänelle annetaan Pyhän Hengen lahja. Vanhimmat johtavat Aaronin pappeuden eri koorumeita niiden johtajina ja neuvonantajina. He toimivat myös kotiopettajina yhdessä ylipappien kanssa, pappien ja opettajien kanssa. Vanhimmat voivat myös siunata sairaita kätten päälle panemisella. Mormonismin käsityksen mukaan tällainen siunaus ja rukous sairaan puolesta voi parantaa sairaan.

Muiden pappeuden haltijoiden tavoin vanhimmat on järjestetty koorumeiksi. Vanhimpien koorumiin voi kuulua peräti 96 jäsentä, joten seurakunnassa on vain yksi vanhimpien koorumi. Koorumilla on johtaja ja tällä kaksi neuvonantajaa sekä sihteeri. Käytännössä kaikki seurakuntien täysi-ikäiset miespuoliset jäsenet saavat osallistua vanhinten koorumin kokoukseen pappeuskokouksen aikana, vaikkei heillä olisikaan Melkisedekin pappeutta. Myös miespuoliset vierailijat saavat ottaa osaa vanhinten koorumin kokoukseen. 

Vaikka suurimmalla osalla MAP-kirkon täysi-ikäisistä miespuolisista jäsenistä on vanhimman arvo, tätä ei yleensä käytetä puhuttelussa ja muutenkaan sukunimen yhteydessä arvonimenä. Vain lähetystyötään tekeviä miehiä kutsutaan vanhimmiksi (esimerkiksi ”vanhin Smith”), samoin kirkon kahtatoista apostolia ja kirkon yleisauktoriteetteja.
San Pedro Sula

**San Pedro Sula** on Hondurasin toiseksi suurin kaupunki ja teollisuuskeskus. Sen asukasluku on noin 754&nbsp;000. Se sijaitsee maan luoteisosassa Cortésin departementissa Sulan laaksossa noin 60 km etelään Karibian rannikolta sijaitsevasta Puerto Cortésista.

Kaupungin perusti vuonna 1536 konkvistadori Pedro de Alvarado nimellä Villa de San Pedro de Puerto Caballos. Ympäröivien kylien alkuperäisväestö määrättiin työvelvollisiksi. Aluksi kaupunkia ympäröivät suot ja trooppiset metsät, eikä maanviljelyyn ollut paljon mahdollisuuksia. Kaupungissa oli kuitenkin rahapaja, jossa lyötiin kolikoita muualta tuodusta kullasta, kunnes se siirrettiin Comayaguaniin ja San Pedrosta tuli pieni kylä aina 1800-luvulle ja rautatien valmistumiseen ja banaaninviljelyn aloittamiseen saakka. Villa oli espanjalaisessa järjestelmässä yhden pykälän kaupungin alapuolella, ja Hondurasin kongressi tunnusti San Pedro Sulan kaupungiksi vasta 1902, jolloin se oli jo maan toiseksi suurin. Vuonna 1888 kaupungissa oli 1714 asukasta ja 1950-luvun alussa jo 20 000.

San Pedro Sula on keskeinen teollisuuskaupunki. Sitä ympäröivällä maaseudulla tuotetaan elintarvikkeita sekä vientiin että kotimaiseen käyttöön, ja kaupungissa on elintarvike-, rehu- ja tekstiiliteollisuutta.

Kaupungissa on kaksi kansallisessa liigassa pelaava jalkapallojoukkuetta, Real C.D. España ja Club Deportivo Marathón, joka pelaa omalla stadionillaan.

San Pedro Sula ei ole varsinainen matkailukohde, mutta hyvien kulkuyhteyksien varrella ja sen Ramón Villeda Moralesin kansainvälinen lentokenttä on yksi maan vilkkaimmista.

Suomen ulkoministeriö varoittaa turisteihin kohdistuvasta väkivaltaisesta rikollisuudesta San Pedro Sulassa, pääkaupungissa Tegucigalpassa ja Karibian rannikon saarilla. Aseellisia ryöstöjä, varkauksia, murtoja, autonkaappauksia ja raiskauksia esiintyy. Jo vuosikymmen aiemmin uutisoitiin San Pedro Sulan olleen yksi maailman vaarallisimmista kaupungeista. Siellä on jengien lisäksi paljon huumepiirejä. Vuonna 2012 kaupungissa tehtiin 173 murhaa sataatuhatta asukasta kohti - luku on maailman suurin sotaakäyvien alueiden ulkopuolella. 

## Lähteet

## Aiheesta muualla
Eurooppatie E45

**Eurooppatie E45** (E45) on Norjan Alattion ja Italiassa Sisilian saarella sijaitsevan Gelan välinen eurooppatie. Tien pituus on 5&nbsp;190 kilometriä.

## Reitti

Alattio – Koutokeino – Hetta – Palojoensuu – Kaaresuvanto – Jällivaara – Storuman – Östersund – Mora – Säffle – Trollhättan – Göteborg … Frederikshavn – Flensburg – Hampuri – Hannover – Nürnberg – München – Innsbruck – Brennersola – Bolzano – Verona – Bologna – Napoli – Salerno – Villa San Giovanni … Messina – Catania – Syrakusa – Gela

Lähde: 

## Historia
Aiemmin tie päättyi pohjoisessa Göteborgiin, käytännössä jo Frederikshavniin Tanskaan. Marraskuussa 2006 tietä kuitenkin jatkettiin Ruotsin Kaaresuvantoon muuttamalla Ruotsin valtatie 45 eurooppatieksi. Eurooppatiet määrittelevässä sopimuksessa E45:n pohjoiseksi päätepisteeksi oli määritelty "Karesuando" eli nimenomaan Ruotsin Kaaresuvanto. Karesuandosta on silta Muonionjoen yli Suomen Kaaresuvantoon, jossa lyhyt seututie 959 vie E8-tielle.

Tietä esitettiin myöhemmin jatkettavaksi Alattioon (Alta) reittiä Kaaresuvanto – Palojoensuu – Hetta – Kautokeino – Alattio. Vuonna 2016 Suomen ja Norjan hallitukset tekivät Euroopan talouskomissiolle virallisen anomuksen tien jatkamisesta edellä mainittua reittiä Alattioon ja anomus hyväksyttiin samana syksynä.Tien numeroinnin jatke Kaaresuvannosta Alattioon toteutettiin 9. helmikuuta 2018.

## Lähteet
Jena Malone

**Jena Laine Malone** (s. 21. marraskuuta 1984 Sparks, Nevada) on yhdysvaltalainen näyttelijä. Hän tuli tunnetuksi lapsinäyttelijänä elokuvasta *[[Viattomuuden loppu]]* (*Bastard out of Carolina*, 1996), josta hän voitti Young Artist -palkinnon ja oli myös aikanaan siihen mennessä nuorin ehdokas Screen Actors Guild -palkinnon saajaksi.

Hän on näytellyt muun muassa elokuvissa *[[Aina vierelläsi]]* (1998), *[[Donnie Darko]]* (2001) ja *[[Saved!]]* (2004). Hän näyttelee Johanna Masonia ''Nälkäpeli''-elokuvasarjan kolmessa viimeisessä osassa.

## Valikoitu filmografia

* *[[Viattomuuden loppu]]* (1996)
* *[[Contact (elokuva)|Contact]]* (1997)
* *[[Aina vierelläsi]]* (1998)
* *[[Donnie Darko]]* (2001)
* *[[Elämää rakentamassa]]* (2001)
* *[[American Girl (elokuva)|American Girl]]* (2002)
* *[[The United States of Leland]]* (2003)
* *[[Päämääränä Cold Mountain]]* (2003)
* *[[Liikkuva linna (elokuva)|Liikkuva linna]]* (2004; ääninäyttelijänä englanninkielisessä dubbauksessa)
* *[[Saved!]]* (2004)
* *[[Ylpeys ja ennakkoluulo (vuoden 2005 elokuva)|Ylpeys ja ennakkoluulo]]* (2005)
* *[[Lying]]* (2006)
* *[[Erämaan armoille (elokuva)|Erämaan armoille]]* (2007)
* *[[The Ruins]]* (2008)
* *[[Sucker Punch (vuoden 2011 elokuva)|Sucker Punch]]* (2011)
* *[[Nälkäpeli – Vihan liekit]]* (2013)
* *[[Inherent Vice]]* (2014)
* *[[Nälkäpeli – Matkijanärhi, osa 1]]* (2014)
* *[[Nälkäpeli – Matkijanärhi, osa 2]]* (2015)
* *[[Batman v Superman: Dawn of Justice]]* (2016; Ultimate Edition)
* *[[The Neon Demon]]* (2016)
* *[[Nocturnal Animals]]* (2016)
* *[[Antebellum]]* (2020)
* Swallowed (2022)

## Aiheesta muualla

*
Al-Sahab

**Al-Sahab** (myös **As-Sahab**, arabiaksi: السحاب) on mediatoimisto, joka tuottaa pääasiassa videoita sekä al-Qaidasta että Afganistanissa käytävistä taisteluista. Al-Sahab on myös julkaissut jonkin verran kirjoja ja ääninauhoja sekä haastatellut eri henkilöitä. Videot käsittelevät usein ajankohtaisia aiheita, kuten esimerkiksi Palestiinan tilannetta ja Yhdysvaltain presidentinvaaleja.

## Historia

Al-Sahab ilmeisesti tuotti videon, jolla kerrottiin muslimien kokemista vääryyksistä eri maissa. Videota levitettiin muslimimaissa vuoden 2001 alkupuolella ja se sai huomiota myös länsimaisessa mediassa. Sen jälkeen Al-Sahab on julkaissut säännöllisesti erilaista materiaalia. Al-Sahab toimii nykyisin tärkeänä julkaisijana al-Qaidalle, mutta se ei kuitenkaan vastaa kaikista järjestön julkaisuista.

## Tuotanto

Videot tulevat eri lähteistä ja kulkevat useiden välikäsien kautta, minkä jälkeen ne käsitellään lopulliseen muotoon ennen niiden julkaisemista. Samoin myös kirjoitettu tai äänitetty materiaali. Materiaali on yleensä korkealaatuista ja usein myös käännettynä eri kielille.

Joulukuussa 2007 Al-Sahab ilmoitti vastaanottavansa Ayman al-Zawahirille osoitettuja kysymyksiä yksityishenkilöiltä, organisaatioilta ja journalisteilta. Zawahiri sai satoja kysymyksiä. Osaan näistä kysymyksistä vastattiin huhtikuussa 2008 julkaistuilla ääninauhoilla.

## Julkaisutavat

Mediatoimiston alkuvuosina materiaali saatettiin uutiskanavien julkaistavaksi. Tällä hetkellä materiaali levitetään pääasiassa Internetin välityksellä.

## Mediatoimisto

Al-Sahabin takana olevasta mediatoimistosta ei tiedetä kovinkaan paljoa. Todennäköisesti sillä on käytössä ammattimainen editointistudio. Eräiden arvioiden mukaan yhdysvaltalaisella Adam Gadahnilla olisi merkittävä rooli mediatoimiston toiminnassa.

Pakistanin tiedustelupalvelu on kertonut, että kyseinen toimisto saattaa sijaita Pakistanissa, vaikkakaan siitä ei ole esitetty päteviä todisteita. Pakistanin tiedustelupalvelusta on myös kerrottu, että sillä olisi merkittävää tietoa al-Sahabista, mutta se ei kuitenkaan ole vielä täysin perillä kyseisen mediatoimiston toiminnasta.

## Al-Sahabin julkaisuja
### Kirjat
* Alliance and Disavowal
* Bitter Harvest
* I'zaz rayatu al Islam
* The Exoneration

## Lähteet
* Ulkolinja: Al-Qaidan mediasota (YLE TV1 27.4.2005)

### Viitteet
Mikko Hyppönen

**Mikko Hermanni Hyppönen** (s. 13. lokakuuta 1969) on suomalainen droonien torjunnan tutkimusjohtaja, joka tunnettiin aiemmin tietoturva-asiantuntijana. Hänet tunnetaan tietoturvan kansantajuistajana lukuisista julkisista esiintymisistään ympäri maailmaa. Hyppönen on kirjoittanut kirjan nimeltä "If it's smart, It's Vulnerable", jonka suomennettu versio on "Internet". Hyppönen on myöskin kirjoittanut artikkeleita esimerkiksi New York Timesiin.

## Ura
Hyppönen asui lapsuutensa Tuusulassa ja hänen äitinsä oli töissä Valtion tietokonekeskuksessa. Hyppösen ensimmäinen julkaistu tietokoneohjelma oli Ari-veljen kanssa vuonna 1987 tehty ja seuraavana vuonna julkaistu *[[Paha Juttu]]* -tekstiseikkailupeli. 

Hyppönen aloitti F-Securessa vuonna 1991, kun yritys toimi nimellä Data Fellows. Vuonna 2011 hän oli 61. sijalla *[[Foreign Policy]]* -lehden sadan merkittävimmän kansainvälisen ajattelijan listalla. Hyppönen on ollut Computer Antivirus Researcher's Organisationin jäsen vuodesta 1995 alkaen. 

Hyppönen on myös ensimmäinen suomalainen, joka on pitänyt puheen TED-konferenssissa. Heinäkuussa 2011 Hyppönen piti puheen tietokoneviruksista ja lokakuussa 2013 NSA:n harjoittamasta maailmanlaajuisesta joukkovalvonnasta.

Hyppönen on koulutukseltaan datanomi ATK-instituutista. Hän on myös opiskellut tietojenkäsittelytiedettä Helsingin yliopistossa.

Hyppösen esikoiskirja *Internet* ilmestyi 5. lokakuuta 2021. WSOY julkaisi sen suomessa ja Wiley maailmanlaajuisesti.

Kesäkuussa 2025 Hyppönen ilmoitti vaihtavansa työpaikkaa ensimmäistä kertaa urallaan. Hän siirtyi elokuussa 2025 Vantaalla toimivan Sensofusion Oy:n tutkimusjohtajaksi. Yritys valmistaa droonintorjuntajärjestelmiä ja torjuntadrooneja viranomais- ja sotilaskäyttöön. Hänen aiemmat tehtävänsä WithSecurella siirtyvät Christine Bejerascolle.

## Teokset
* 

## Lähteet

## Aiheesta muualla

* Hyppösen kotisivut
* Hyppösen Twitter-tili
* Suomenkielisiä sitaatteja Wikisitaatit-palvelussa
* Englanninkielisiä sitaatteja WikiQuote-palvelussa
* Hyppösen sivusto Internet Archive -palvelussa
* Malware Museum -palvelu
* Mikko Hypponen announcing that he is joining Sensofusion (2025)  (youtube.com)
Matti Pitkänen (täsmennyssivu)

**Matti Pitkänen** voi viitata seuraaviin henkilöihin:

* Matti Pitkänen (s. 1948), kilpahiihtäjä ja olympiavoittaja
* Matti Pitkänen (1930–1997), valokuvaaja ja akateemikko
* Matti Pitkänen (1885–1958), kansanedustaja (Maalaisliitto)
* Matti Pietinen (1859–1918), entiseltä nimeltään Pitkänen, kansanedustaja (Nuorsuomalainen Puolue)
* Matti Pitkänen, muusikko
* Matti Pitkänen (s. 1950), fyysikko ja kosmologi
Comayagua

**Comayagua** on kaupunki Hondurasissa noin 80 kilometriä pääkaupunki Tegucigalpasta San Pedro Sulan suuntaan menevän moottoritien varrella. Sen asukasluku on noin 156&nbsp;000 ja se on Comayaguan departementin pääkaupunki.  

Comayagua sijaitsee vuoristossa, joten sen ilmasto on miellyttävän viileä trooppisesta sijainnista huolimatta. Päivän ylin lämpötila on alle 30 astetta lokakuusta helmikuuhun, muulloin vähän yli 30 astetta. Yön alin on 15-20 astetta. Eniten sataa syys- ja lokakuussa.

Kaupungin perusti nimellä Santa María de la Nueva Valladolid konvistadori Alonso de Cáceres Yucatánin kuvernööri Francisco de Montejon käskystä 8. joulukuuta 1537. Vuodesta 1540 se oli Uuden Espanjan Hondurasin piirin pääkaupunki. Siirtomaiden itsenäistyessä kaupunki oli Hondurasin pääkaupunki Keski-Amerikan liittovaltion aikana. Kun maa julistautui itsenäiseksi, pääkaupungin asema vaihteli kulloinkin vallassa olleen ryhmittymän mukaan Tegucigalpan kanssa, josta tuli virallisesti pääkaupunki 1880.

Comayagua on yksi Hondurasin merkittävimmistä turistikohteista. Se tunnetaan siirtomaa-aikaisesta arkkitehtuuristaan, varsinkin vanhoista kirkoistaan. Kaupungin katedraalissa on Amerikkojen vanhin kello. Kaupungissa on sekä arkeologinen museo että siirtomaa-ajan uskonnollisen taiteen museo.

Noin 16 km kaupungin eteläpuolella on Soto Canon lentotukikohta, jossa on Hondurasin ilmavoimien akatemia ja jossa Yhdysvaltain USSOUTHCOMin Joint Task Force Bravo (JTF-B) on sijoitettuna.

## Lähteet

## Aiheesta muualla

* http://www.comayagua.hn/
Klindamysiini

**Klindamysiini** on linkosamidiryhmään kuuluva antibiootti. Sitä valmistetaan puolisynteettisesti sen esiasteesta linkomysiinistä, jota eristetään *[[Streptomyces lincolnensis]]* -sädesienestä.

Klindamysiinin kemiallinen nimi on 7-deoksi-7-kloorilinkomysiini, kemiallinen kaava C18H33ClN2O5S, moolimassa 424,98 g/mol ja CAS-numero 18323-44-9.

## Toiminta

Klindamysiinin toimintamekanismina on bakteerien proteiinisynteesin esto, joka aiheutuu lääkkeen sitoutumisesta bakteerin ribosomin 50S-alayksikköön erytromysiinin tapaan. Klindamysiini tehoaa hyvin anaerobisiin bakteereihin, kuten *Bacteroides*- ja *Fusobacterium*-sukujen jäseniin. Lääke on tehokas myös monia grampositiivisia kokkibakteereja vastaan. Klindamysiini imeytyy hyvin suun kautta otettaessa, ja sen puoliintumisaika seerumissa on noin 2–3 tuntia.

## Käyttö

Klindamysiiniä, Suomessa nimellä *Dalacin* käytetään anaerobisten bakteerien aiheuttamiin infektioihin, kuten hengitystieinfektioihin, sepsikseen ja peritoniittiin. Toinen käyttöaihe on *[[Staphylococcus aureus]]* -bakteerin aiheuttamien luuinfektioiden hoito. Klindamysiinivoiteella voidaan hoitaa paikallisesti vaikeaa aknea.

## Haittavaikutukset

Yleinen haittavaikutus on ripuli, jota esiintyy noin 10 prosentilla klindamysiinillä hoidetuista henkilöistä. Muita mahdollisia sivuvaikutuksia ovat pahoinvointi, vatsakipu, ihottumat ja pseudomembranoottinen koliitti.

## Katso myös
* Aikajana antibiooteista

## Lähteet

## Aiheesta muualla
*KEGG: Clindamycin 
*ChemBlink: Clindamycin
Hilkka Rantaseppä-Helenius

** Hilkka Talvikki Rantaseppä-Helenius** (25. joulukuuta 1925 Paimio – 6. toukokuuta 1975 Paimio) oli suomalainen tähtitieteilijä. Rantaseppä-Helenius opiskeli alkuun matematiikan opettajaksi, mutta Yrjö Väisälä rohkaisi häntä ryhtymään tähtien tutkijaksi. Hän keskittyi havainnoimaan pikkuplaneettoja ja asteroidi 1530 Rantaseppä on nimetty hänen mukaansa. 

Rantaseppä-Helenius työskenteli Tuorlan observatoriossa 1956–1962 assistenttina ja sitten observaattorina, kun se paikka vapautui. Observaattorina hän jatkoi kuolemaansa saakka. Tähtitieteellis-optillinen seura rakensi Kevolan tähtitornin hänen kotitilalleen vuonna 1963.

Rantaseppä-Helenius kuoli tapaturmaisesti 50-vuotiaana jäädessään kotipihallaan luisumaan lähteneen oman pakettiautonsa alle. Hänen 5-vuotias poikansa pelastui autosta vahingoittumattomana.

## Lähteet
Naruto: Uzumaki Chronicles

**Naruto: Uzumaki Chronicles** () on Cavian kehittämä peli vuodelta 2005. Se perustuu Masashi Kishimoton luomaan anime- ja mangasarja Narutoon. Toisin kuin aiemmat PlayStation 2:n Naruto-pelit, jotka ovat olleet tappelupelejä, tämä on toiminta-/seikkailupeli. Tämä on myös ensimmäinen 3D Naruto-peli, joka ei käytä cel-shading grafiikkaa.

Pelille on kehitetty jatko-osa, , joka julkaistiin Japanissa 16. marraskuuta 2006.

## Pelattavat hahmot
* Naruto
* Neji
* Shikamaru
* Choji
* Sasuke
* Kakashi (kun pelin on läpäissyt kertaalleen)
* Gaara (kun pelin on läpäissyt kertaalleen)
Viritystila

**Viritystila** on kvanttimekaniikassa systeemin eli atomin, molekyylin tai esimerkiksi atomiytimen kvanttimekaaninen tila, joka on energialtaan korkeammalla kuin sen perustila. Perustila on siis systeemin alin energiatila ja muut tilat ovat viritystiloja.

Atomi voi virittyä elektronin noustessa perustilaansa korkeammalle energiatilalle esimerkiksi säteilyn antaessa sille tarvittavan energian. Viritystila on epästabiili ja pyrkii purkautumaan takaisin perustilaan, jossa energia on minimissään. Yleensä atomin viritystilan purkautuessa syntyy karakteristista säteilyä eli luminesenssia, mutta viritystila voi purkautua myös esimerkiksi fononina.

## Lähteet
*
Archibald Butt

Majuri **Archibald Willingham Butt** (26. syyskuuta 1865 Augusta, Georgia &ndash; 15. huhtikuuta 1912) oli vaikutusvaltainen sotilasavustaja Yhdysvaltain presidenteille Theodore Rooseveltille ja William Howard Taftille.

Ennen Rooseveltin sotilasavustajaksi pääsemistään Butt työskenteli toimittajana ja palveli Espanjan ja Yhdysvaltojen sodassa luutnanttina. Vuonna 1912 Butt oli kuuden viikon lomalla Euroopassa ja astui *[[RMS Titanic]]* -alukseen palatakseen Pohjois-Amerikkaan. Butt oli yksi niistä 1500 ihmisestä, jotka hukkuivat Titanicin törmättyä jäävuoreen.

## Lähteet
Reginald Lee

**Reginald Robinson Lee** (19. toukokuuta 1870 – 6. elokuuta 1913) oli
toinen RMS Titanicin tähystäjistä Frederick Fleetin soittaessa komentosillalle ja sanoessa *Iceberg, right ahead!* (Jäävuori suoraan edessä!). Lee selvisi onnettomuudesta, mutta hän kuoli keuhkokuumeeseen runsas vuosi myöhemmin.

## Lähteet
Anita Wachter

**Anita Wachter** (s. 12. helmikuuta 1967 Bartholomäberg, Itävalta) on itävaltalainen uransa lopettanut alppihiihtäjä.

Wachter voitti olympiakultaa alppiyhdistetyssä 1988. Albertvillen kisoissa neljä vuotta myöhemmin hän saavutti hopeaa alppiyhdistetyssä sekä suurpujottelussa. MM-kisoista hänellä on kaksi hopeaa ja kolme pronssia. Maailmancupin kokonaiskilpailun voiton Wachter saavutti kaudella 1992–1993, lisäksi hänellä on suurpujottelucupin voitot kausilta 1989–1990 ja 1993–1994. Hän voitti 19 osakilpailua, joista 14 suurpujottelussa.

Hän on naimisissa toisen alppihiihtäjän Rainer Salzgeberin kanssa.

## Lähteet
* 
*Tilastoja ski-db.com
*Henkilökuva
Turvehoito

**Turvehoidoissa** turvetta on käytetty kasvo- ja kehonaamioina. Turpeessa on kylvetty ja sitä on levitetty iholle saunomisen yhteydessä.   

Hoitojen markkinoinnissa on esitetty terveysväitteitä, mutta aihetta koskevat tutkimukset ovat usein heikkotasoisia.  

## Lähteet
Rob Schroeder

**Robert 'Rob' Schroeder** (11. toukokuuta 1926, El Dorado, Arkansas – 3. joulukuuta 2011, Dallas, Texas, Yhdysvallat) oli yhdysvaltalainen Formula 1 -kuljettaja. Hän osallistui vain yhteen Grand Prix -kilpailuun, joka oli hänen kotikilpailunsa Yhdysvaltain Grand Prix 1962. Hän ei saavuttanut F1-urallaan yhtään MM-pistettä. Hän ajoi myös sarjan ulkopuolisissa osakilpailuissa. Schroeder kuoli sydänsairauksiin dallasilaisessa sairaalassa vuonna 2011.

## Formula 1 -tulokset

## Lähteet
Calf

**Calf** on suomalainen rockyhtye, joka on perustettu vuonna 1998 Vantaan Korsossa.

## Historia
13-vuotiaat kaverukset Antti, Jyri ja Samuli perustivat Calf-nimisen yhtyeen vuonna 1998, ala-asteen päättyessä. Yhtyeen nimi löytyi sanakirjasta – sen piti olla nelikirjaiminen kuten suosikkiyhtye Blurilla ja samasta syystä nimen piti myös alkaa vierasperäisellä kirjaimella. Yläasteikäisinä pojat sävelsivät omia kappaleitaan ja harjoittelivat koulun musiikkiluokassa välitunneilla ja koulun jälkeen. Yhdeksännen luokan alkaessa yhtye oli ottanut mukaansa Samulin serkun Sakarin kosketinsoittimiin ja esiintynyt Vernissan ja Glorian kaltaisissa paikoissa, sekä Nuori Osaaja -kilpailun voiton jälkeen jopa olympiastadionilla Young Aid 2000 -tapahtumassa. 

Vuoden 2003 alussa Sakari päätti jättää yhtyeen, ja Calf oli jälleen kolmihenkinen. Pojat aloittivat uuden kosketinsoittajan etsimisen ja lopulta oikea henkilö löytyi Vaskivuoren lukion vanhojen tanssien jatkoilta. Katja oli rinnakkaisluokkalainen tyttö, jonka Samuli tiesi harrastavan pianonsoittoa. Nopean keskustelun jälkeen Katja sanoi olevansa valmis liittymään yhtyeeseen. Muutamaa kuukautta myöhemmin Calfin uusi kokoonpano tuli toiseksi Ääni ja vimma -kilpailussa ja aloitti uuden demon äänitykset.

Vuoden 2004 toukokuussa ilmestyi omakustanteena julkaistu *Säteet*-EP, jota käytettiin paljolti demomateriaalina levy-yhtiöille ja jonka tiimoilta yhtye keikkaili paljon pääkaupunkiseudulla. Heinäkuussa 2004 muusikko ja tuottaja Lauri Järvilehto ja Kemopetrol-yhtyeen kosketinsoittaja ja säveltäjä Kalle Koivisto näkivät Calfin esiintymässä Semifinalissa, mihin he olivat tulleet katsomaan Calfin jälkeen esiintynyttä yhtyettä. He kuitenkin innostuivat Calfista niin paljon, että ilmoittivat haluavansa tuottaa heidän levynsä. Vuoden 2004 lopussa yhtye teki ensimmäisiä ulkomaankeikkojaan viisipäiväisellä matkalla Puolaan.

Vuonna 2005 levy-yhtiöt alkoivat kiinnostua yhtyeestä, ja monien neuvotteluiden ja demojen vaihteluiden jälkeen Calf solmi levytyssopimuksen Elements Musicin kanssa ja aloitti debyyttilevynsä äänitykset yhdessä Kalle Koiviston ja Lauri Järvilehdon sekä äänittäjä Kari Huikurin kanssa.

Calf oli mukana marraskuussa 2007 julkaistulla Leevi and the Leavings -tribuuttialbumilla *[[Melkein vieraissa – Tribuutti Leevi and the Leavingsille|Melkein vieraissa]]*, jolla se esitti kappaleen ”Raparperitaivas”. Yhtye jäi samassa yhteydessä keikkatauolle.

## Vaikutteet
Calfin musiikissa kuuluu vaikutteita muun muassa suomirockista ja brittipopista. Yhtyeen jäsenten mukaan heidän lempiartisteihinsa kuuluvat muun muassa The Beatles, U2, Duran Duran, Coldplay, Blur, Oasis, Eppu Normaali ja Egotrippi.

## Julkaisut
### Albumit
* 
* 
* 

### Singlet
* ”Elämää suurempi” (2006)
* ”Laivoja ja junia” (2007)

## Keikat
Calf on tehnyt historiansa aikana noin sata keikkaa ja keikkaillut muun muassa Stellan,  Liekin, PMMP:n ja Smakin kanssa.

## Lähteet
Orvokki Manninen

**Orvokki Johanna Manninen** (o.s. **Ojala**, s. 6. lokakuuta 1947 Vimpeli) on suomalainen entinen yleisurheilija.

Manninen saavutti 1960-luvun loppupuoliskolla SM-kisoista yhteensä kaksi kultaa, kymmenen hopeaa ja viisi pronssia. Mitalit tulivat pikamatkoilta, aitajuoksusta, 5-ottelusta ja viesteistä. 5-ottelussa hän sijoittui pronssille PM-kilpailuissa 1967. Maaotteluissa hän edusti Suomea 12 kertaa.

Mannisen ennätys 100 metrillä oli 12,1 ja 200 metrillä 25,0. Orvokki Mannisen tytär Johanna Manninen on myös pikajuoksija.

## Lähteet
* 
### Viitteet

## Aiheesta muualla
*
Suomi talviolympialaisissa 1936

Suomi osallistui vuoden 1936 talviolympialaisiin Garmisch-Partenkirchenissä noin 30 hengen joukkueella. Se sai yhteensä kuusi mitalia: yhden kullan, kaksi hopeaa ja kolme pronssia.

## Mitalistit
### Kultaa

* Miesten 4 × 10 km:n hiihdon viestijoukkue: Sulo Nurmela, Klaus Karppinen, Matti Lähde ja Kalle Jalkanen

### Hopeaa
* Birger Wasenius, 5&nbsp;000 metrin pikaluistelu
* Birger Wasenius, 10&nbsp;000 metrin pikaluistelu

### Pronssia
* Pekka Niemi, 18 kilometrin hiihto
* Antero Ojala, 5&nbsp;000 metrin pikaluistelu
* Birger Wasenius, 1&nbsp;500 metrin pikaluistelu

## Joukkue
Lajien karsinnat suoritettiin tammikuun 1936 aikana. Pohjoismaisten hiihtolajien eli murtomaahiihto, mäenlasku ja yhdistetty karsinta oli Sotkamossa 9.-12. tammikuuta. Sotilaspartiohiihdon Kuopiossa 11. tammikuuta. Pikaluistelijoilla Hämeenlinnan Aulangolla 6. tammikuuta.   

### Hiihto
* Valter Forsell
* Frans Heikkinen
* Kalle Heikkinen
* Kalle Jalkanen
* Klaus Karppinen
* Matti Lähde
* Sulo Nurmela
* Pekka Niemi
* Pauli Pitkänen

### Pikaluistelu

* Ossi Blomqvist
* Åke Ekman
* Antero Ojala
* Jorma Ruissalo
* Birger Wasenius

### Mäkihyppy ja yhdistetty
* Pertti Mattila
* Timo Murama
* Niilo Nikunen
* Sauli Pälli
* Väinö Tiihonen
* Lauri Valonen

### Taitoluistelu

* Marcus Nikkanen

### Sotilaspartio (näytöslaji)
* Kalle Arantola
* Ukko Hietala
* Olli Huttunen
* Eino Kuvaja
* Erkki Lehto
* Eino Kohonen
* Olli Remes

### Joukkueen johto, valmennus ja huolto

*Juho Hillo
*Ilona Hillo
*Armas Palamaa (Palmros)
*Yrjö Kaloniemi (Calonius)
*Tapani Niku
*Lauri Helanterä
*Esa Rossi
*Emil Halonen (Hieroja)

### Luistelutuomarit

*Ludovika Jakobsson (Tuomarina: Pariluistelu)
*Walter Jakobsson (Tuomarina: Taitoluistelu naiset ja miehet, sekä pikaluistelun kaikkien lajien teknisessä delegaatiossa)

### Jääkiekon lajitarkkailijat

* Aaro Kivilinna
* Niilo Tammisalo

## Lähteet
* Suomen Kuvalehti, 6/1936.
* IV. Olympische Winterspiele 1936 – Amtlicher Bericht – Virallinen raportti (450 sivua)
Mary Ellen Mark

**Mary Ellen Mark** (20. maaliskuuta 1940 Philadelphia, Pennsylvania – 25. toukokuuta 2015 New York, New York) oli yhdysvaltalainen valokuvaaja. Hänet tunnetaan erityisesti pysäyttävistä muotokuvistaan ja yhteiskunnallisesti kantaa ottavasta kuvajournalismistaan.

Markin kuvia on ilmestynyt muun muassa Vanity Fairissa, Lifessä, Rolling Stonessa ja The New Yorkerissa. American Photo Magazinen lukijat äänestivät Markin kaikkien aikojen vaikutusvaltaisimmaksi naisvalokuvaajaksi. Suomessa Markin kuvia on esitelty laajasti Salon taidemuseon Veturitallissa, jossa oli esillä vuonna 2006 näyttelykokonaisuudet *American Odyssey* ja *Twins*.

Mark kuoli myelodysplastiseen oireyhtymään 75-vuotiaana Manhattanilla 25. toukokuuta 2015.

## Lähteet

## Aiheesta muualla
* Markin omat sivut
* Salon taidemuseon esittely Mary Ellen Markista
FilmiFIN

**FilmiFIN** on vuonna 2004 perustettu elokuviin keskittynyt verkkojulkaisu. FilmiFIN tarjoaa elokuvista kiinnostuneille päivittäin DVD- ja elokuva-arvioita, filmialan uutisia, artikkeleita ja haastatteluja. Kaikkiaan FilmiFINissä on julkaistu yli 4200 elokuva-alan uutista sekä yli 1500 elokuva-, DVD- ja Blu-ray-arviota.

## Filmiranking
Filmiranking on kaikille avoin, maksuton arvostelupalvelu. Viikoittain karttuva Filmiranking-tietokanta listaa elokuvat ja televisiosarjat muun muassa toimituksen ja lukijoiden suosikkien, yleisarvosanan, lajityypin ja ikärajan mukaan. Filmiranking luotiin osaksi FilmiFINiä vuonna 2006.
 
FilmiFIN tavoittaa kuukausittain noin 110000–130000 yksittäistä lukijaa (11/2008).

## Katso myös
* Luettelo suomalaisista elokuvajulkaisuista

## Lähteet

## Aiheesta muualla
*Filmifin.com.
Mulkkujärvi

**Mulkkujärvi** on järvi Alavuden kunnassa Sydänmaalla, Kuortaneen rajan lähellä. Järvestä johtaa Mulkkuoja runsaan kilometrin päässä lännempänä sijaitsevaan Kuorasjärveen.

Paikallisen selityksen mukaan järven nimi perustuu siihen, että aikoinaan sekä Isosta- että Vähästä-Mulkkujärvestä on niitetty kortetta, jolloin niissä on ”rommittu mulkkuja myöten”.

## Maantietoa
Mulkkujärven pinta-ala on 144,3 hehtaaria. Se sijaitsee Alavuden kunnan luoteisosassa lähellä Kuortaneen rajaa, joka kulkee järven itäpuolelta sen ja Vähä-Mulkkujärven erottavan Mulkkujenvälin kannaksen keskeltä. Järvessä on kartan mukaan kaksi saarta, Selkäkallio keskiosassa sekä toinen isompi nimetön saari itäosassa lähellä rantaa.

Järvi on luodattu. Sen tilavuudeksi on saatu 775&nbsp;830 kuutiometriä, keskisyvyydeksi 0,53 metriä ja suurimmaksi syvyydeksi vain yksi metri. Syvin kohta sijaitsee järven keskiosan kaakkoisosassa.

Järven rantaviivan pituus on 5,69 kilometriä. Rannat ovat lähes rakentamattomia, mutta järven luoteispuolelta kulkee Hukkalan ja Kurkiloukon välinen tie. Lounaisrannalla on lintutorni sekä laavu.

## Luontoarvoja
Mulkkujärvi on suorantainen, aikoinaan laskettu järvi, jonka pinta-alasta noin puolet on avonaista vettä. Pesiviä lintulajeja järvellä ovat ainakin härkälintu, kurki, laulujoutsen, naurulokki ja pikkulokki. Järven ympäri kulkee patikointipolku. Mulkkujärvi, Vähä-Mulkkujärvi ja Larvaneva (eli Larvanneva) muodostavat 848 hehtaarin laajuisen Natura 2000 -kohteen. Mulkkujärvi kuuluu lintuvesiensuojeluohjelmaan.

## Vesistösuhteet
Mulkkujärvi kuuluu Lapuanjoen vesistön (vesistöaluetunnus 44) Nurmonjoen valuma-alueen (44.09) Kuorasluoman alueeseen (44.095). Järveen on johdettu useita soiden kuivatusojia. Järven oma laskuoja on sen länsiosasta alkava Mulkkuoja, joka laskee lounaaseen Rahkanevan kautta Kuorasjärveen. Mulkkujärven pinnankorkeus on 107,3 metriä mpy., joten Mulkkuojalle kertyy pudotusta noin metrin verran.

## Lähteet
Irina Privalova

**Irina Anatoljevna Privalova** (, aik. Sergejeva, o.s. Privalova, s. 22. marraskuuta 1968 Malahovo) on venäläinen yleisurheilija, olympiavoittaja, maailmanmestari ja Euroopan-mestari.

Privalova on monipuolinen yleisurheilija joka on menestynyt niin pikajuoksussa kuin aitajuoksussakin. Hänellä on yhteensä 16 ulkoratojen arvokisamitalia, joista yhdeksän on henkilökohtaisia. Euroopan-mestaruuskilpailuista hänellä on kolme henkilökohtaista kultaa, mutta MM-kisoista tai olympialaisista vain yksi henkilökohtainen arvokisavoitto. Sen hän saavutti Sydneyn olympialaisissa uudesta lajistaan 400 metrin aidoista. Sen hän vaihtoi päälajikseen vuodeksi 2000 ja Sydneyn olympialaisten loppukilpailu oli hänen uransa viides 400 metrin aitajuoksukilpailu. Sydneyn olympialaisten jälkeen Privalova kokeili myös 800 metrin juoksua, jolla ei kuitenkaan juurikaan menestynyt. 

Hallikisoista Privalovalla on ainutlaatuinen sarja, sillä hänellä on maailmanmestaruudet 60 metriltä 
(1991), 200 metriltä (1993) ja 400 metriltä (1995). Hallimaailmanennätys hänellä on 50 metrillä (5,96) ja 60 metrillä (kahdesti 6,92).

Privalovaa valmentaa hänen miehensä Vladimir Paraštšuk. Privalovalla on kolme lasta.

## Ennätykset

## Lähteet
* 
* 

### Viitteet

## Aiheesta muualla
* ПРИВАЛОВА Ирина Анатольевна biograph.comstar.ru (arkistoitu versio)
The All-Seeing Eye

**The All-Seeing Eye**, joka tunnetaan myös nimellä *ASE* oli pelipalvelimen etsintäohjelma, jonka on suunnitellut ja toteuttanut suomalainen yhtiö UDPSoft. Vaikka UDPSoftilla ei ollut GameSpyn markkinointiresursseja, ASE:n käyttäjämäärä kasvoi nopeasti ja tasaisesti. ASE myytiin Yahoo!:lle vuoden 2004 syyskuussa.

Maalis- ja huhtikuussa 2008 Yahoo! lähetti sähköpostia tai postia ASE:n tilaajille ja ilmoitti että ASE:n tukeminen lopetetaan 15. toukokuuta 2008. Kaikille ASE:n tilanneille palautetaan 15 dollarin tilausmaksu.
Hybrid Theory EP

**Hybrid Theory EP** on Linkin Parkin vuonna 1999 tehty omakustanne-EP. Yhtyeen nimi EP:n aikoihin oli vielä Hybrid Theory, jonka huomaa jo EP:n nimestä. EP:n uusintapainosversion saivat vain viisisataa ensimmäistä Linkin Parkin viralliseen faniklubiin, Linkin Park Undergroundiin liittynyttä jäsentä. EP sisältää seitsemän kappaletta yhtyeen alkuajoilta, mm. instrumentaaliset *Technique*n ja *Ambient*in sekä myöhemmin 2000-luvulla uudelleen äänitetyn *High Voltage*n alkuperäisversion. 

## Kappaleet
# 
# 
# 
# 
# 
# 

## Lähteet
Eino Kankaanpää

**Eino Mikael Kankaanpää** (14. syyskuuta 1914 Humppila − 3. joulukuuta 1974 Seinäjoki) oli suomalainen pankinjohtaja ja Keskustapuolueen kansanedustaja. Koulutukseltaan hän oli agrologi. Kankaanpää nousi eduskuntaan varapaikalta 27. tammikuuta 1970 Vaasan vaalipiiristä Toivo Antilan tilalle.

## Perhe

*Vanhemmat: torppari Kalle Rosten ja Olga Maria Moosentytär:
*Puoliso: Lyyli Hedvig Tala (vuodesta 1946, k. 16. joulukuuta 2001)
*Lapset: Tapio (s. 1948), Antti (1949), Matti (1951) ja Kari (1956)

## Elämäkerta

Kansakoulun jälkeen Kankaanpää valmistui Hyvinkään pienviljelyneuvojaopistosta 1939. Sen jälkeen hän toimi Pienviljelijäin keskusliiton piirikonsulenttina 1939&ndash;1955, Etelä-Pohjanmaan osuuspankkien liiton toiminnanjohtajana 1955&ndash;1961, Jalasjärven osuuspankin johtajana 1961–1974. Presidentin valitsijamiehenä hän oli vuosina 1962 ja 1968. 

Kankaanpää viljeli myös maatilaa Jalasjärvellä ja istui paikallisessa kunnanvaltuustossa. Lisäksi hän toimi Etelä-Pohjanmaan maatalousteknikkojen yhdistyksen puheenjohtajana sekä oli Maatalousteknikkojen liiton johtokunnan, Osuuskassojen keskusliiton hallintoneuvoston ja Etelä-Pohjanmaan maatalouskeskuksen johtokunnan jäsen.

Sotilasarvoltaan Kankaanpää oli yliluutnantti.

## Aiheesta muualla
*
Olivier Beretta

**Olivier Beretta** (s. 23. marraskuuta 1969 Monte Carlo) on monacolainen autourheilija. Hän kilpaili kaudella 1994 Formula 1 -sarjassa Larrousse-tallin kuljettajana. Hänen tallikaverinaan toimi Érik Comas. Beretta osallistui kymmeneen Grand Prix -kilpailuun, mutta ei onnistunut saavuttamaan niissä yhtään MM-pistettä. Beretta sai tallista potkut, kun hän jäi ilman sponsorirahojaan. Kausilla 2003 ja 2004 hän testasi Williams-tallin autoa.

Beretta on menestynyt urheiluautoluokissa huomattavasti F1-uraansa paremmin. Hän muun muassa otti luokkavoiton Le Mansin 24 tunnin ajossa Viper GTS-Rs:llä vuonna 1999 (kokonaissijoitus 10.). Lisäksi hän on voittanut useita luokkamestaruuksia ALMS-sarjassa.

## Formula 1 -tulokset

## Lähteet
Ciara

**Ciara Princess Wilson** (o.s. **Harris**; s. 25. lokakuuta 1985 Austin, Texas) on yhdysvaltalainen laulaja, kirjoittaja, tanssija, tuottaja ja näyttelijä. Hän laulaa R&B-, pop-, hip hop- ja dance-musiikkia.

## Ura
Vuonna 2004 Ciaran esikoisalbumi *[[Goodies]]* (2004) pääsi Billboard 200 -listan kolmanneksi ja sitä myytiin 2,6&nbsp;miljoonaa kappaletta.

Ciaran toinen albumi ilmestyi 5.&nbsp;joulukuuta 2006. Se on nimeltään **'. Se myi yli 300&nbsp;000 kappaletta ensimmäisellä viikollaan ja nousi Billboard 200 -listan ykköseksi.

Ciaran kolmas studioalbumi ''[[Fantasy Ride]]'' julkaistiin toukokuussa 2009. Albumilta julkaistiin singlet "Never Ever" (mukana [[Young Jeezy]]), "Love Sex Magic" (mukana [[Justin Timberlake]]), Like a Surgeon" ja "Work" (mukana [[Missy Elliott]]).

Ciara on näytellyt televisioelokuvassa ''All You've Got'' sekä elokuvassa ''Mama I Want to Sing''.

Ciaralla on toukokuussa 2014 syntynyt poika rapmuusikko [[Future]]n kanssa.

==Diskografia==
===Albumit===
* ''[[Goodies]]'' (2004) - US #3, UK #26
* **' (2006) - US **#1**, UK #17
* *[[Fantasy Ride]]* (2009) - US #3, UK #9
* *[[Basic Instinct (albumi)|Basic Instinct]]* (2010) - US #44
* *Ciara* (2013) - US #2
* *Jackie* (2015) - US #17
* *[[Beauty Marks]]* (2019) - US #28

### Singlet
* *[[Goodies (kappale)|Goodies]]* (mukana Petey Pablo) (2004)
* *[[1, 2 Step]]* (mukana Missy Elliott) (2004)
* *Oh* (mukana Ludacris) (2005)
* *And I* (2005)
* *Get Up* (mukana Chamillionaire) (2006)
* *Promise* (2006)
* *Like a Boy* (2007)
* *Can't Leave 'Em Alone* (mukana 50 Cent) (2007)
* *Go Girl* (mukana T-Pain) (2008)
* *Never Ever* (mukana Young Jeezy) (2009)
* *[[Love Sex Magic]]* (mukana Justin Timberlake) (2009)
* *Like a Surgeon" (2009)
* *Work* (mukana [[Missy Elliott]]) (2009)
* *Speechless* (2010)
* *Gimmie Dat* (2010)
* *Sorry* (2012)
* *Got Me Good* (2012)
* *Body Party* (2013)
* *I'm Out* (mukana [[Nicki Minaj]]) (2013)
* *Overdose* (2013)
* *I Bet* (2015)
* *Dance Like We're Making Love* (2015)
* *Paint It Black* (2015)
* *Level Up* (2018)
**Greatest Love* (2019)
**Thinkin Bout You* (2019)
* *Beauty Marks'' (2019)

## Lähteet

## Aiheesta muualla

* Ciaran viralliset kotisivut 
* 
*
Tynnyri

**Tynnyrillä** tarkoitetaan taivutetuista laudoista ladottua lieriötä (esimerkiksi tammesta tehtyä), jonka toinen pää on suljettu. Sillä tarkoitetaan myös umpinaisia metallilieriöitä, jollaisia käytetään nykyään muun muassa polttoöljyn käsittelyssä sekä varastoinnissa.

Tynnyriä käytettiin ennen myös tilavuusmittana. Vuodesta 1855 Ruotsissa tynnyri nestetavaran mittana oli 125,62 litraa ja kuivatavaran mittana 146,35 litraa. Suomessa tynnyri kuivatavaraa oli 164,88 litraa. Tervatynnyrin koko oli 125 litraa (Rostockin mitta).

## Muut valmistusmenetelmät

Tynnyreitä valmistetaan myös seuraavista materiaaleista:

* Teräs, myös eri tavoin, kuten sinkillä, pinnoitettuna
* Alumiini
* Muovi
* Pahvi

Nykypäivänä suurin osa tynnyreitä menee teollisuuskäyttöön, ja ne valmistetaan yleisimmin teräksestä tai muovista.

## Perinteinen tynnyri
Perinteisesti tynnyrit ovat kuperia eli pullottavat keskeltä (ks. kuvan viskitynnyrit). Kuperuuden ansiosta tynnyriä vieritettäessä suunnan muuttaminen on helppoa toisin kuin sylinteriä vieritettäessä. Kuperuus myös jakaa paineen tasaisemmin tynnyrin eri osiin.

Oluen kypsyttäminen ja varastointi tammitynnyrissä on vanha perinne Isossa-Britanniassa ja Irlannissa.

## Katso myös
*Barreli

## Lähteet